Saločių tiltas
Saločių S. Dariaus ir S. Girėno tiltas – automobilių tiltas, kertantis Mūšos upę Saločių miestelyje, Pasvalio rajone, kelio  1303  Biržai–Pasvaliečiai–Saločiai  21,6 km. Miestelis išsistatęs kairiajame Mūšos krante, 22 km į vakarus nuo Biržų ir 23 km į šiaurę nuo Pasvalio, netoli Latvijos sienos. Tiltas stūkso miestelio Vytauto gatvės ašyje, 1 km į vakarus nuo kelio  A10  Panevėžys–Pasvalys–Bauskė . Inžinieriaus Viktoro Rėklaičio suprojektuotas ir 1929 m. pastatytas tiltas per Mūšą tebenaudojamas iki šių dienų. Jis yra reikšmingas istorijai ir kultūrai, todėl 1995 m. įrašytas į LR nekilnojamųjų kultūros vertybių registrą (unikalus kodas 11644). Nuo 1933 m. tiltas vadinamas transatlantinių lakūnų Stepono Dariaus ir Stasio Girėno vardu jų tragiškam žygdarbiui įamžinti.